Поштовани,

како бисмо у обостраном интересу унапредили и ажурирали рад на изради текуће библиографије чланака, обавештавамо Вас да смо у Народној библиотеци Србије донели одлуку да се приликом додељивања УДК бројева за чланке истовремено врши ауторска обрада чланака, тј. да се чланци уносе у базу података НБС.

На тај начин, најава Ваших чланака ће и пре објављивања у часопису бити доступна научној заједници, чиме ће се омогућити преко потребна актуелност и ажурност информација.

Трудићемо се да ова проширена обрада не утиче на рокове и ритам наше досадашње сарадње и да се она и даље одвија на обострано задовољство. Молимо Вас за разумевање и благовремено достављање чланака на обраду.

Такође Вас молимо да се придржавате неколико основних правила која ће нам омогућити да квалитетно и прецизно каталогизујемо и класификујемо Ваше чланке:

- Неопходно је да нам доставите комплетну публикацију, дефинитивно припремљену за објављивање (коначна верзија, преломљен текст без исправки и руком исписаних података). Часопис мора имати одговарајући ISSN (Међународни стандардни број за серијске публикације), који додељује Народна библиотека Србије (Национални ISSN центар за Србију, тел. (011) 244-7362, 2451-242 лок. 40). Због коректне ауторске обраде, неопходно је да чланци садрже пагинацију, апстракте и осталу пратећу опрему, као и насловну страну на којој су јасно назначени годиште, година и број Вашег часописа.

- Ваш материјал можете доставити у класичној форми (као штампани материјал) или у електронском облику, **искључиво на имејл адресу** **cip.nbs@gmail.com****.** . У случају доставе електронским путем, обавезан је **.doc (Word) или** **.pdf (Adobe Reader)** формат, јер за друге формате Библиотека нема обезбеђена права за неопходан софтвер. Због проблема са различитим верзијама програма, препоручујемо .pdf (Adobe Reader)формат.

- Због израде нормативних датотека за ауторе, молимо Вас да нам уз сваког аутора чланка који доносите на стручну класификацију по УДК систему доставите и **биографски податак о години рођења**, који је неопходан за формирање ових датотека.

- Преузимање додељених УДК бројева за чланке је могуће у CIP Агенцији Народне библиотеке Србије или путем електронске поште (e-mail). Како бисмо коректно обавили све потребне кораке, неопходно је да попуните **Захтев за доделу УДК бројева за чланке у серијској публикацији - стручна класификација чланака**, који можете преузети у CIP Агенцији или са сајта Народне библиотеке Србије.

- Такође, молимо Вас да имате у виду да је према "Одлуци о изменама и допунама Упутства за каталогизацију у публикацији (CIP)" ("Службени гласник РС" бр. 74/2008) **неопходно да сва плаћања буду обављена приликом предаје материјала на обраду**. Истовремено, подсећамо Вас **на законску обавезу да часопис доставите Народној библиотеци** **Србије.**

**За сва питања везана за плаћање (финансијски део) обратите се колегама из CIP Агенције Народне библиотеке Србије, на телефоне (011) 2452-243 и (011) 2451-242, лок. 06.**

Надамо се да ћемо, као и до сада, имати Вашу подршку и разумевање у овом послу који је од обостраног интереса и који унапређује како библиотекарски, тако и издавачки посао, а пре свега је од користи нашим и Вашим читаоцима.

Сва питања у вези са додељивањем УДК бројева за чланке (CIP записа за чланке) можете проследити путем електронске поште на контакт адресу:

**cip.nbs@gmail.com**